Misdaadvoorkoming opgeskerp voor KersseisoenPolisie is slaggereed vir die feestyd (Foto: SAPS) Met die feestyd om die draai poog die polisie om sy dienslewering in gemeenskappe te verbeter deur bykomende polisiëringshulpbronne uit te brei en te verbeter. Minister Bheki Cele het Dinsdag in Mitchells Plain in Kaapstad sy jaarlikse veiligheidsveldtog vir ŉ veiliger feestyd landwyd van stapel gestuur. Die veldtog gaan in vier provinsies geloods word, naamlik Limpopo, Gauteng, KwaZulu-Natal en die Wes-Kaap. Bykomende hulpbronne is as deel van die veldtog in verskeie misdaadgebiede in hierdie provinsies ontplooi. “Die polisie probeer sy dienste nader aan gemeenskappe bring. Polisiëring is opgeskerp op die Kaapse Vlakte en ander gemeenskappe wat hoë gevalle van geweldsmisdade soos moord, aanranding, roof en geslagsgebaseerde geweld en vrouemoord (GBVF) ervaar,” sê Lirandzu Themba, woordvoerder van die minister van polisie. Volgens Themba is bykomende patrollievoertuie in polisiëringsgebiede in en om die Kaapse Vlakte ontplooi, as deel van die veldtog. Minister Bheki Cele se besoek aan Mitchells Plain (Foto: SAPS) Talle nuwe patrolliewaens is ook ingespan om die gemeenskappe van Johannesburg-Suid te patrolleer. “Mobiele gemeenskapsdienssentrums is begin en gestasioneer in geïdentifiseerde hoë-misdaadgebiede in die Johannesburg-Suid-omgewing, Gauteng, die Kaapse Vlakte, die Wes-Kaap en die Vhembe-distrik in Limpopo.” Cele het Dinsdag gesê as die polisie misdaad wil uitwis, moet hulle met ekstra kapasiteit werk. “Hierdie opskerping van polisiëring moet as ŉ waarskuwing vir misdadigers dien en ook terselfdertyd bydra tot die uitbreiding van die polisie se hulpbronne om polisiedienslewering te verbeter.” Cele het gewaarsku teen die misbruik van broodnodige polisiëringshulpbronne. “Hierdie splinternuwe voertuie en mobiele stasies moet nie misbruik word nie en slegs vir hul beoogde doel aangewend word, wat verseker dat Suid-Afrikaners altyd toegang tot die polisie se dienste het,” het Cele gesê. Cele het ŉ beroep gedoen op lede van gemeenskappe om enige misbruik van polisiehulpbronne aan te meld en inwoners aangemoedig om voort te gaan om nou saam met die polisie te werk om misdaad te bekamp. Die polisie se landwye veldtog vir ’n veiliger feestyd sal na verwagting einde Januarie 2023 afgesluit word.